“কথা দিয়েছি, কথা রেখেছি…,” সুনীতা ফিরতেই বড় দাবি ট্রাম্পের

ওয়েব ডেস্ক: প্রায় ন’মাস মহাকাশে আটকে থাকার পর অবশেষে পৃথিবীতে ফিরলেন সুনীতা উইলিয়ামস (Sunita Williams) এবং বুচ উইলমোর (Butch Wilmore)। বুধবার ভারতীয় সময় ভোর ৩:২৭ মিনিটে স্পেসএক্সের (SpaceX) মহাকাশযানে চড়ে তাঁরা ফ্লোরিডার উপকূলে নিরাপদে অবতরণ করেন। এই ঘটনার নেপথ্যে নিজের অবদানের কথা বললেন মার্কিন প্রেসিডেন্ট ডোনাল্ড ট্রাম্প (Donald Trump)। শুধু তাই নয়, এই ইস্যুতে প্রাক্তন মার্কিন প্রেসিডেন্ট জো বাইডেনকেও (Joe Biden) কটাক্ষ করেছেন ট্রাম্প।

সম্প্রতি, হোয়াইট হাউসের তরফ থেকে এক্স হ্যান্ডলে একটি পোস্ট করে লেখা হয়েছে, “মহাকাশে নয় মাস ধরে আটকে থাকা সুনীতা উইলিয়ামসদের ফিরিয়ে আনা হয়েছে। প্রতিশ্রুতি দেওয়া হয়েছিল, প্রতিশ্রুতি রক্ষা করা হয়েছে।” একই সঙ্গে বাইডেন প্রশাসনের বিরুদ্ধে গাফিলতির অভিযোগ তুলেছেন ট্রাম্প। তাঁর দাবি, বাইডেন এই বিষয়ে কার্যকর কোনো পদক্ষেপ নেননি।

আরও পড়ুন: সুনীতাকে ‘ওয়েলকাম’ করল একঝাঁক ডলফিন! দেখুন অবিশ্বাস্য ভিডিও

ট্রাম্পের দাবি, “বাইডেন তাঁদের ফিরিয়ে আনতে পারেননি। আমি যখন দ্বিতীয়বার ক্ষমতায় আসি, তখনই ইলন মাস্ককে তাঁদের ফিরিয়ে আনার জন্য অনুরোধ করেছিলাম। সেই কাজ সম্পন্ন হয়েছে। এখন তাঁদের সুস্থ হতে হবে। সুস্থ হয়ে উঠলে তাঁদের ওভাল অফিসে আমন্ত্রণ জানানো হবে।”

PROMISE MADE, PROMISE KEPT: President Trump pledged to rescue the astronauts stranded in space for nine months.

Today, they safely splashed down in the Gulf of America, thanks to @ElonMusk, @SpaceX, and @NASA! pic.twitter.com/r01hVWAC8S

— The White House (@WhiteHouse) March 18, 2025

প্রসঙ্গত, ২০২৪ সালের ৫ জুন বোয়িং স্টারলাইনারে চড়ে আন্তর্জাতিক মহাকাশ স্টেশনের উদ্দেশ্যে রওনা দিয়েছিলেন সুনীতা এবং বুচ। তাঁদের এই সফর মাত্র আট দিনের জন্য নির্ধারিত ছিল। কিন্তু মহাকাশযানে যান্ত্রিক ত্রুটির কারণে তাঁরা দীর্ঘ ন’মাস মহাকাশেই আটকে পড়েন। একাধিকবার তাঁদের পৃথিবীতে ফিরিয়ে আনার চেষ্টা হলেও, বিভিন্ন জটিলতার কারণে তা সম্ভব হয়নি। অবশেষে ১৯ মার্চ স্পেসএক্সের ক্যাপসুলে চড়ে তাঁরা পৃথিবীতে ফেরেন।